b'\n_START_ARTICLE_\nViron miesten lentopallomaajoukkue\n_START_PARAGRAPH_\nViron miesten lentopallomaajoukkue edustaa Viroa kansainv\xc3\xa4lisiss\xc3\xa4 lentopalloturnauksissa. Joukkue oli vuonna 2017 lentopallon maailmanrankingissa sijalla 32._NEWLINE_Joukkue esiintyi ensimm\xc3\xa4isen kerran lentopallon arvokilpailuissa vuoden 2009 EM-kilpailuissa voitettuaan karsinnoissa muun muassa MM-hopeamitalisti Puolan. EM-lopputurnauksessa Viro h\xc3\xa4visi Ven\xc3\xa4j\xc3\xa4lle ja Alankomaille er\xc3\xa4luvuin 1\xe2\x80\x933 sek\xc3\xa4 Suomelle lukemin 0\xe2\x80\x933 eik\xc3\xa4 selviytynyt alkulohkostaan jatkoon. Viro on sittemmin ollut mukana my\xc3\xb6s vuosien 2011 ja 2015 EM-lopputurnauksissa._NEWLINE_Viron nuorten maajoukkueet ovat menestyneet viime vuosina arvokisoissa. Alle 18-vuotiaiden poikien maajoukkue selviytyi EM-lopputurnaukseen vuosina 2005 ja 2007; sijoitukset olivat yhdestoista ja kahdestoista. Alle 20-vuotiaiden poikien maajoukkue selviytyi vuonna 1999 MM-kisoihin, joista tuloksena oli 13. sija.'